Zuma het gesê hy sal nie Basjir se inhegtenisneming toelaat nie – MugabePresident Jacob Zuma en president Omar al-Basjir in Soedan (31/01/2015) Foto: Departement van kommunikasie Pres. Jacob Zuma het glo onderneem om nie die polisie toe te laat om die Soedannese president Omar al-Basjir in hegtenis te neem nie, het Robert Mugabe, voorsitter van die Afrika-Unie, Dinsdagoggend by ŉ perskonferensie na afloop van die AU-beraad, gesê. “Zuma het vir my gesê een van die nie-regeringsorganisasies is hof toe, en ek is baie seker dat hulle deur buitestanders gebruik is,” het die Zimbabwiese president gesê. “Hy [Zuma] het gesê pres. Basjir sal nie in hegtenis geneem word nie, aangesien hy nie sal toelaat dat die polisie hom in hegtenis neem nie.” Mugabe het net na middernag die beraad, wat op 7 Junie begin het, amptelik afgesluit. Basjir het Maandag na Soedan vertrek, ondanks ŉ hooggeregshofbevel wat hom verhoed om Suid-Afrika te verlaat. Sy vertrek het gemengde reaksie ontlok, met opposisiepartye wat die regering daarvan beskuldig dat hulle ŉ hofbevel verontagsaam het. Die internasionale strafhof beskuldig Basjir van oorlogsmisdade, misdade teen die mensdom en volksmoord in Darfoer. Twee lasbriewe vir sy inhegtenisneming is in 2009 en 2010 uitgereik. As ŉ lid van die internasionale strafhof is Suid-Afrika onder ŉ verpligting om hom in hegtenis te neem en aan die hof oor te gee. Die Suider-Afrikaanse Litigasiesentrum het ŉ aansoek in die Pretoriase hooggeregshof gebring om Suid-Afrika te dwing om Basjir in hegtenis te neem terwyl hy die AU-beraad bywoon. Mugabe het egter gesê die strafhof (ICC) is nie in die kontinent welkom nie. “Hierdie is nie die internasionale strafhof se hoofkwartier nie. Ons wil dit glad nie in hierdie streek hê nie. Daar is ŉ siening dat ons uit die ICC moet onttrek, maar ongelukkig is die ooreenkoms wat in die hof gesluit is nie deur die AU onderteken nie, maar individuele lande,” het Mugabe bygevoeg. “Die ICC is daar om ons te help om ons by te staan in verhore, veral in gevalle van geweld in enige land tydens ŉ verkiesing, maar diegene wat die ooreenkoms onderteken het, is nou spyt. As Zimbabwe het ons dit van die hand gewys om onsself aan buitestanders se geregtigheid te onderwerp. Ons het nooit by die ICC aangesluit nie.” Nkosazana Dlamini-Zuma, voorsitter van die Afrika-unie, het gesê daar is geen kwessie by die AU dat Basjir die beraad bygewoon het nie. “Soedan is ŉ lid van die AU en hy [Basjir] woon die berad altyd by. Ek weet nie waaroor is die bohaai nie.” Sy het bygevoeg die AU het geen verbintenis met die ICC nie.